ועדת הכלכלה, כנסת 17, פרוטוקול מספר 126, 2006-12-12 09:15

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: על סדר היום: תקנות מקורות אנרגיה - התייעלות אנרגטית ומידע על צריכת אנרגיה של מכשירי קירור) (הוראת שעה), התשס"ז-2006

אתי בנדלר: אם הוועדה תאשר את התקנות.

משה כחלון: זאת אומרת, אם הוועדה תאשר את התקנות ותקבל את בקשת הדחייה למשך שנתיים.

שוש רבינוביץ: לגבי ייצור, בהבדל מיבוא.

יצחק וקנין: יש כרגע פער בין התקנות לתעשייה המקומית לבין התקנות לגבי היבוא.

משה כחלון: אני רוצה להביע תמיהה על העמדה של אגוד לשכות המסחר.

משה כחלון: אנחנו נקיים דיון, אבל בפתח הדברים, בלי קשר למהות הדיון ולתוצאות הדיון, אני חושב שאיגוד לשכות המסחר, שבאמת הוועדה הזאת היא בית שלו, וגם של התעשיינים ושל לא מעט גופים במשך, יודע מה עבר על הצפון בזמן המלחמה, מה עובר על הצפון ואיזה משברים יש בצפון.

משה כחלון: אם שר התשתיות נאות לשנות את המועד של הכניסה לתוקף של התקנה, מפני שאנחנו יודעים שמדובר פה על פיטורי עובדים ועל מאות משפחות שהולכות הביתה.

דוד טל: אדוני, אתה יכול להסביר איך זה שמאות משפחות ילכו הביתה?

דוד טל: כתוצאה ממה?

משה כחלון: אני אסביר, אבל כרגע יש לי מסר ללשכות המסחר.

משה כחלון: במקום לעמוד על רגליים אחוריות בצורה כזאת - לא פעם שיתפנו איתם פעולה ואנחנו ממשיכים לשתף איתם פעולה בכל התחומים שהם מבקשים.

משה כחלון: צריכים לגלות קצת רגישות לנושא הזה.

משה כחלון: בסך הכל לא מדובר בחלק הארי של השוק.

משה כחלון: מדובר בחלק של השוק שהוא ממש טריוויאלי - 4%.

משה כחלון: אני מבין את ההתנגדות העקרונית אבל אנחנו עם ומדינה עם ערכים, שמידי פעם צריכים טיפ טיפה לבלוט ולשים אותם בקדמת הבמה.

משה כחלון: אנחנו יודעים מה קורה בצפון.

משה כחלון: כולנו חיים בארץ הזאת.

משה כחלון: החלטה כזאת יכולה פשוט להמיט אסון על עשרות רבות ואפילו על מאות משפחות.

משה כחלון: זאת התמיהה שרציתי להביע בפתח הדברים לגבי העמדה הנחרצת של לשכות המסחר.

משה כחלון: אני מבקש שנציג משרד התשתיות יציג את התקנה.

משה כחלון: אחר כך חברי הכנסת יביעו דעתם, ישאלו שאלות ואחר כך נשמע את האורחים.

ולדימיר נמירובסקי: אני הייתי יוזם של התקנות והיום אני גם יוזם את תיקון התקנות האלה.

ולדימיר נמירובסקי: ישב פה באותו דיון חבר הכנסת טל והוא יודע כמה נלחמתי כדי שהתקנות ייכנסו לתוקף.

ולדימיר נמירובסקי: מטרת התקנות לחסוך גם בהוצאות של אנשים וגם בהוצאות של אנרגיה חשמלית.

ולדימיר נמירובסקי: כל אחד מאיתנו יודע מה המצוקה של מדינת ישראל, במיוחד בשעות השיא.

ולדימיר נמירובסקי: כתוצאה מאותן תקנות, מדינת ישראל חסכה בעשור הנוכחי, קרוב למיליארד שקל.

אתי בנדלר: תסביר על איזה תקנות אתה מדבר.

ולדימיר נמירובסקי: אני מדבר על חיסכון של מיליארד שקל.

ולדימיר נמירובסקי: התקנות האלה, בגדול, אסרו על הכנסה שיווק וייצור של מקררים שהיעילות האנרגטית שלהם פחות ממה שאנחנו קבענו ברף.

ולדימיר נמירובסקי: פחות מזה אי אפשר.

ולדימיר נמירובסקי: זאת אומרת, אם יש בעולם מאות אלפי דגמים של מקררים, אנחנו אמרנו שזבל אין במדינת ישראל וסגרנו את שערי מדינת ישראל ליבוא מקררים שהם לא יעילים.

ולדימיר נמירובסקי: הם נראים בדיוק כמו המקררים היעילים אבל אנשים משלמים עבורם, עבור צריכת החשמל, הרבה יותר.

יצחק זיו: איך זה משפיע על העובדים?

ולדימיר נמירובסקי: ביקשו ממני לתת רקע לתקנות, מייד אסביר.

משה כחלון: אולי תסביר לחברי הכנסת מה הביא אתכם לבקש את השינוי?

ולדימיר נמירובסקי: התקנות האלה מגדירות שתי דרגות התייעלות.

ולדימיר נמירובסקי: התקנות התקבלו בפברואר 2004 וכניסתן לתוקף היתה מה-1.1.2005 דרגה ראשונה, ומ-1.1.2007 דרגה שניה.

ולדימיר נמירובסקי: זה מה שכבר נקבע בתקנות, שאושרו בחדר הזה, והתפרסמו בפברואר 2004, כלומר, לפני 3 שנים.

ולדימיר נמירובסקי: אנחנו ראינו תוצאות מצוינות של מקררים.

ולדימיר נמירובסקי: אנחנו גם הולכים בדרך הזאת.

ולדימיר נמירובסקי: ישנם עוד מוצרים בתור.

ולדימיר נמירובסקי: מה מביא אותנו לדיון של היום?

ולדימיר נמירובסקי: בחודש נובמבר, לפני כשלושה שבועות, הגיעה אלינו פנייה בהולה ממפעל אמפא ומהתאחדות התעשיינים.

ולדימיר נמירובסקי: במכתב הם טענו שהם המפעל היחיד בארץ שמייצר מקררים והוא לא ערוך לאותן תקנות.

דוד טל: למה?

דוד טל: לא היה להם זמן?

דוד טל: לקחנו בחשבון, אם אתה זוכר, שיהיה להם מספיק זמן כדי להיערך.

דוד טל: התחשבנו בזה אפילו.

ולדימיר נמירובסקי: נכון, אתה צודק.

ולדימיר נמירובסקי: אני שוב אומר שהתקנות אושרו בפברואר ונכנסו לתוקף אחרי 10 חודשים.

ולדימיר נמירובסקי: כך זה סוכם כדי לעשות כניסה.

ולדימיר נמירובסקי: אני לא יכול לנמק למה המפעל כשל אבל לא העובדים כשלו.

ולדימיר נמירובסקי: כשלו אלה שמנהלים אותם.

משה כחלון: ומי משלם את המחיר?

ולדימיר נמירובסקי: זאת השאלה שאנחנו צריכים להחליט בה היום, אדוני היום ראש.

ולדימיר נמירובסקי: הדיון הוא מי ישלם את המחיר של כשלון של כמה מנהלים בכירים, שבגללם אולי מאות עובדים צריכים ללכת הביתה.

דוד טל: נניח שנקבל את הדחייה – אני לא כל כך סומך את ידי על הבקשה שלכם כרגע, מישהו צריך לשכנע אותי שזה נכון.

דוד טל: נניח שנקבל את הבקשה, מה יקרה אם בעוד שנה או שנתיים יבוא אותו מפעל ויגיד לך שהוא עדיין לא ערוך?

דוד טל: מה השוני בין אז ובין המצב היום?

דוד טל: גם אז הוא ישתמש בארגומנט שהוא הולך לפטר אנשים ואצלנו רגיש הנושא של פיטורי אנשים.

דוד טל: יש לי הרושם שפעמים רבות משתמשים בארגומנט הזה כדי לנגן לנו על המיתר הרגשי הזה ואני לא אוהב את זה.

ולדימיר נמירובסקי: קיבלתי תכנית מפורטת מהמפעל על התייעלות.

ולדימיר נמירובסקי: על פי הלו"ז תוך שנתיים הם מגיעים לתחתית המותרת של ההתייעלות.

ולדימיר נמירובסקי: זאת אומרת, אפשר יהיה למכור את אותם מקררים.

ולדימיר נמירובסקי: זאת התחייבות של המפעל, זאת התחייבות של תעשיינים.

ולדימיר נמירובסקי: זה מה שיש לי, אני לא יכול להתחייב במקומם.

דוד טל: איפה נמצא המפעל?

ולדימיר נמירובסקי: בעפולה.

ולדימיר נמירובסקי: דרורה ליפשיץ גם בתקנות המוצעות זה מופיע באופן מפורש.

ולדימיר נמירובסקי: זאת אומרת,הדחייה היא רק למי שקיבל את אישור הממונה שהוא הגיש תכנית היערכות לעמוד בלוחות הזמנים לשביעות רצונו של הממונה.

ולדימיר נמירובסקי: זה למעשה תנאי הדחייה לגבי המפעל שיבקש את הדחייה.

ולדימיר נמירובסקי: ואני קיבלתי את זה.

משה כחלון: תקריא את התקנות.

זאב גרוס: (מקריא את התקנות) "תקנות מקורות אנרגיה (התייעלות אנרגטית ומידע על צריכת אנרגיה של מכשירי קירור), התשס"ז-‏2006–12–12 "בתוקף סמכותי לפי סעיף 3 לחוק מקורות אנרגיה, התש"ן - 1989, ובאישור ועדת הכלכלה של הכנסת, אני מתקין תקנות אלה: הוראת שעה 1.

זאב גרוס: על אף האמור בתקנות 2 ו-3 לתקנות מקורות אנרגיה (התייעלות אנרגטית ומידע על צריכת אנרגיה של מכשירי קירור), התשס"ד-2004, (להלן - התקנות העיקריות), בתקופת תקפן של תקנות אלה, רשאי אדם - (1).

זאב גרוס: לייצר מכשיר קירור שמקדם ההתייעלות האנרגטית לגביו הוא כמפורט בתקנה 3(1) לתקנות העיקריות, אם נתקיימו כל אלה: (א) הוא ייצר מכשיר קירור כאמור ערב תחילתן של תקנות אלה; (ב) הממונה אישר כי הגיש להנחת דעתו תכנית בדבר היערכות להפחתה, עם סיום תקפו של תקנות אלה, של מקדם ההתייעלות כנדרש בתקנה 3(2) לתקנות העיקריות;" (ג) פרטים אודות האישור האמור בפסקה משנה (ב) ייכללו בתווית האמורה בתקנה 5 לתקנת העיקריות;" זאת אומרת, תוויות האנרגיה של המקררים האלה יהיו עם תווית מיוחדת שאנשים יוכלו לראות שמדובר במקררים שהם אישור מאוד מיוחד.

זאב גרוס: (ממשיך להקריא): "(2) למכור מכשיר קירור שייצר כאמור בפסקה (1).

זאב גרוס: 2.

זאב גרוס: תוקפן של תקנות אלה מיום י"א בטבת התשס"ז (1 בינואר 2007) עד יום ד' בטבת התשס"ט (31 בדצמבר 2008).

זאב גרוס: על החתום בנימין (פואד) בן אליעזר, שר התשתיות הלאומיות".

אתי בנדלר: הוא עדיין לא אמור להיות חתום כי התקנות טרם אושרו.

משה כחלון: לצורך הפרוטוקול, הוא חתום על הבקשה.

אתי בנדלר: כשעיינתי בתקנות פניתי מייד למשרד התשתיות.

אתי בנדלר: בהמשך קיבלנו את מכתבו של עורך דין אריאל לין שטוען שבתקנות יש אפליה של יצרנים מקומיים לעומת יבואנים.

אתי בנדלר: אכן הטענה הזאת טעונה בדיקה, כי ככל שיש אפליה פסולה, בוודאי שהוועדה לא צריכה לאשר את התקנות האלה.

אתי בנדלר: ברם, לא כל שוני הוא שוני אסור.

אתי בנדלר: יש מקרים שמדובר באבחנה מותרת, כשיש שוני רלוונטי לצורך ביצוע אותה אבחנה.

אתי בנדלר: השאלה שניצבת לפתחנו כרגע, האם מדובר באבחנה מותרת?

אתי בנדלר: דהיינו, במתן הקלה לייצור מקומי לעומת יבואנים, מטעמים ראויים שיכולים לעמוד במבחן משפטי, או שאין טעמים כאלה.

אתי בנדלר: זאת השאלה שניצבת כרגע לפתחה של הוועדה.

אתי בנדלר: את התשובה לכך אני מחכה לשמוע מהגורמים המקצועיים, כמובן, נציגי משרד האנרגיה, התשתיות הלאומיות וממשרד המשפטים.

אתי בנדלר: יש לשמוע גם את הצדדים כאן כדי שאפשר יהיה לגבש עמדה בנושא.

חנא סוייד: האם את יכולה לחדד מהם האינטרסים שעומדים זה מול זה?

אתי בנדלר: אני יכולה לומר באופן כללי מתוך מה ששמעתי.

אתי בנדלר: מצד אחד, יש אינטרס של קיום תקנות, של קיום הוראות דין.

אתי בנדלר: התקנות האלה אושרו, כפי שנאמר, בדיון שנערך עוד בשנת 2004.

אתי בנדלר: לא מדובר באיזשהו צעד מפתיע, ולכאורה היה על היצרנים המקומיים להיערך בהתאם לקיום התקנות האלה.

אתי בנדלר: להגיע ברגע האחרון עם טענה שלא הספקנו ואם התקנות ייכנסו לתוקפן, כפי שהדבר נקבע מראש, הדבר יביא לפיטורי עובדים, צריך לבחון אם טענה כזאת אכן ראויה.

דוד טל: האם לא היה הגון ונכון יותר שבזמן שתיקנו את התקנות, עדיין טרם אישורן, שיבוא אותו מפעל ויזעק זעקה מרה, שהוא לא יוכל לעמוד בזה.

דוד טל: זה ידפוק לו את סרט הייצור, זה ידפוק לו את מערך העובדים.

אתי בנדלר: יכול להיות, אינני יודעת.

משה כחלון: תמיד במדינת ישראל יש תחושה שהתאריכים לא מגיעים.

משה כחלון: 2008 לא יגיע, אחמדי ניג'ד יעשה משהו, נסראללה - - -

יצחק זיו: השאלה מה המפעל עשה בפרק הזמן הזה עד היום?

אתי בנדלר: בסופו של דבר השאלה היא האם יש טעמים ראויים להבחין בין יבוא לייצור?

אתי בנדלר: היבוא, למשל, אומרים לי כאן, זה לא פס יצור אחד.

אתי בנדלר: עושים שופינג.

אתי בנדלר: יש הרבה מאוד יצרנים בחוץ לארץ ולא חייבים לייבא דווקא את המכשירים שהיעילות האנרגטית שלהם נמוכה יותר וגורמת לבזבוז חשמל יותר גבוה.

אתי בנדלר: לכן יתכן שיש נימוקים טובים לאבחנה, אבל לצורך זה אני מציעה לשמוע את הגורמים המקצועיים.

משה כחלון: אני עדיין מעוניין לשמוע את הצד המשפטי.

דרורה ליפשיץ: אנחנו חושבים שמדובר כאן באבחנה בין שונים ולא באפליה שהיא אסורה, אפליה בין שווים.

דרורה ליפשיץ: אם ייצור ויבוא היה זהה, בעצם מתקין התקנות, מלכתחילה, לא היה צריך לאסור גם על יבוא וגם על ייצור.

דרורה ליפשיץ: היה מספיק לאסור את המכירה.

דרורה ליפשיץ: אם אוסרים על מכירה, זה כולל את כל הפעולות האחרות.

דרורה ליפשיץ: אבל, בכל זאת התייחסו לפעולות האלה כאל פעולות נפרדות שדורשות התייחסות מיוחדת.

דרורה ליפשיץ: אנחנו יודעים שהעדפה לתוצרת הארץ צריכה להיות על פי הסמכות מפורשות בחוק וכאן אין הסמכה מפורשת בחוק.

דרורה ליפשיץ: אנחנו לא מתייחסים לזה כאל העדפה לתוצרת הארץ אלא אנחנו אומרים שהמקררים עם מקדם ההתייעלות הנמוך הם פחות טובים ופחות יעילים ואנחנו לא רוצים שהם יהיו בארץ מהתאריך המתקרב 1.1.2007.

דרורה ליפשיץ: יחד עם זה, בתנאים מסוימים, לגבי ייצור, אנחנו מאפשרים דחייה.

דרורה ליפשיץ: באמת התנאים מפורטים פה.

דרורה ליפשיץ: זה רק מי שכבר ייצר קודם לכן ולא מי שהיום יתחיל לייצר.

דרורה ליפשיץ: אנחנו לא אומרים מה זה ייצור.

דרורה ליפשיץ: זאת אומרת, כל הרכבת המקררים בארץ תחשב, לצורך העניין הזה כייצור.

דרורה ליפשיץ: צריכים להוכיח לשביעות רצונו של הממונה שיש תכנית מפורשת להיערכות, לעמידה בלוחות הזמנים החדשים שאנחנו קובעים וצריך לפרסם את העובדה שמדובר באישור חריג עם מקדם התייעלות פחות מתאים.

דוד טל: גברתי המשפטנית, תישמע טענה, במידה מסוימת של צדק, שכל זמן שאתם מתירים לייצר כאן בארץ - אני חסיד של כחול לבן - אבל למען ההגינות תישמע הטענה: "כל עוד אתם מאפשרים לייצר פה מקררים ברמת יעילות נמוכה, תאפשרו לנו לייבא.

דוד טל: ברגע שתפסיקו, אנחנו נפסיק לייבא".

דוד טל: זה יישמע הגון ונכון.

דוד טל: את לא חושבת שזה נכון?

דרורה ליפשיץ: אנחנו חושבים שהמקררים האלה פחות מתאימים ולכן אנחנו לא רוצים לפתוח את השוק - - -

דוד טל: מה זאת אומרת פחות מתאימים?

דוד טל: מה שמייצרים היום בארץ עם רמת יעילות נמוכה זה יותר מתאים מאותה רמת יעילות כמו שאני אייבא היום מחוץ לארץ?

דוד טל: זאת אותה רמת יעילות.

דוד טל: אני אביא את המוצר הזה והמוצר הזה.

דוד טל: את מייצרת את זה ברמת יעילות כזאת, בדיוק זהה אני מביא מחוץ לארץ.

דוד טל: אני אומר לך: "ברגע שתפסיקי לתת את האישור לייצור עם רמת יעילות נמוכה, אני אפסיק לייבא".

משה כחלון: היתה נחה דעתך אם היו מאשרים לייבוא 4% ולייצור המקומי 4% כדי ליצור איזון?

דוד טל: אני מדבר כרגע לגבי האפליה.

דרורה ליפשיץ: גם הכנסת חושבת שזה פחות טוב.

דרורה ליפשיץ: לכן אתם ביקשתם - - -

דוד טל: את מדברת איתי בשם הכנסת?

דוד טל: את רק יועצת משפטית, בכל הכבוד הראוי.

דרורה ליפשיץ: אני אומרת שגם הכנסת, בהתאם לתקנות שהכנסת אישרה, בתקנות שאמורות להיכנס לתוקף, חושבת שזה פחות טוב.

דוד טל: אז אם זה פחות טוב, אז גם זה פחות טוב.

דוד טל: אם זה בסדר, אז גם זה בסדר.

דרורה ליפשיץ: אנחנו לא טוענים אחרת, אנחנו אומרים שזה פחות טוב אבל אנחנו מאפשרים להמשיך ולייצר.

יצחק וקנין: אני לא הייתי מתרגש מהעניין הזה שאני יוצר אפליה.

משה כחלון: זאת לא אפליה, זאת העדפה.

אתי בנדלר: טענת המשרד שזה אבחנה.

אתי בנדלר: היו"ר משה כחלון: אבחנה בין שונים.

יצחק וקנין: לא פעם אנחנו נדרשים בוועדה הזאת וגם בוועדת כספים שאני יושבים בה - אפילו הטלנו היטלים על יבוא מסוים על מנת להעדיף את התוצרת הישראלית.

יצחק וקנין: במיוחד כאשר זה נגע במיוחד לנושא של פיטורי עובדים או פגיעה בכוח אדם.

יצחק וקנין: זה דבר שכולנו צריכים לתת את הדעת עליו.

אתי בנדלר: חבר הכנסת וקנין, אני חייבת להתייחס בשתי מילים לטענה שלך.

אתי בנדלר: יתכן שהמחוקק רואה מקום להעדיף תוצרת הארץ מכל מיני נימוקים שהם, אבל הוא צריך לקבוע את ההעדפה הזאת לתוצרת הארץ בחקיקה ראשית.

אתי בנדלר: צריכה להיות לזה הסמכה מפורשת בחוק.

אתי בנדלר: כאן ברור שאין הסמכה.

אתי בנדלר: אם אנחנו נגיד שזאת העדפה לתוצרת יכולה להיות העדפה - - -

משה כחלון: הוא לא אמר שזאת העדפה.

משה כחלון: הוא אמר שהיו מקרים - אני העברתי פה רפורמה של רשות השידור ונתנו העדפה והמשנה ליועץ המשפטי לממשלה עמדה לצידנו.

דוד טל: אז זה בסדר.

משה כחלון: חבר הכנסת וקנין אמר שקרו מקרים, אנחנו לא ממציאים את הגלגל, ואפילו דברים יותר חריגים.

משה כחלון: פה אני לא רואה העדפה.

משה כחלון: אני רואה פה אבחנה.

משה כחלון: מדובר במספר זניח של מקררים.

דוד טל: אבל אז זה היה בחוק.

דוד טל: אני העדפתי את קרית שמונה על כל אזור אחר במרכז הארץ.

דוד טל: לכן אני חסיד של צה"ל בכל מה שקשור במפעלים בקרית שמונה, גם אם הם יהיו בעלות של 15% יותר אני אאפשר להם את זה.

משה כחלון: עפולה, לצורך העניין, זה קרית שמונה.

יצחק וקנין: אדוני היושב ראש, אני לא חושב שעשינו את זה בחוק.

יצחק וקנין: עשינו את זה בצו.

אתי בנדלר: מה שנעשה בצו, נעשה מכוח הסמכה מפורשת בחוק.

אתי בנדלר: היושב ראש הזכיר שעשינו בתיקון חוק רשות השידור, אבל בחקיקה ראשית.

אתי בנדלר: אני מזכירה לך שאני אפילו הצעתי את זה אז.

אתי בנדלר: אבל אמרתי שאי אפשר לעשות את זה מחקיקת משנה אלא רק מטעמים ראויים ובהתאם לחוק היסוד, למידתיות.

משה כחלון: אז פה, לדעתי, יש לדעתי טעמים ראויים.

יצחק זיו: בוא נקרא לילד בשמו: העדפה לתוצרת הארץ.

יצחק זיו: זאת לא בושה לעמוד מאחורי זה.

יצחק זיו: גם אם בשלב זה הם לא עומדים בתקנות - אני לא פוסל את היבוא מחו"ל אבל יש לתת העדפה לתוצרת הארץ ולא לבטל אותם.

יצחק זיו: כלומר, לאפשר להם, לתת להם עוד פרק זמן ונשמע את זה אחר כך מהמפעל עצמו.

חנא סוייד: העניין של העדפה של תוצרת הארץ זה לא סלוגן.

חנא סוייד: הכוונה שבהעדפת תוצרת הארץ זה מה יש מאחורי זה.

חנא סוייד: אנשים עובדים, משפחות עובדות.

חנא סוייד: אנחנו צריכים לראות שיש אנשים שחיים גם מהיבוא.

משה כחלון: אנחנו לא פוגעים ביבוא.

משה כחלון: זה רק 4%.

חנא סוייד: תשמע אותי עד הסוף.

חנא סוייד: אני בהחלט חושב שמן הראוי לתת למפעל להמשיך.

חנא סוייד: אבל זאת פעם אחת שאנחנו הולכים לקראתו.

חנא סוייד: אנחנו לא יכולים ללכת לקראתו עוד פעם בכך שאנחנו נגביל יבוא.

חנא סוייד: ה בעצם פעמיים.

חנא סוייד: צריך לשמור על האיזון.

חנא סוייד: אני חושב שזאת נוסחת האיזון המתבקשת כאן.

אליהו גבאי: אני סומך את ידי כאן על השר.

אליהו גבאי: אני בטוח שהשר שקל וראה.

אליהו גבאי: אם השר מבקש, אין לו פה אינטרס לכאן ולכאן.

אליהו גבאי: אני מעדיף את האינטרס הלאומי, אם יש עניין לעוד שנתיים, צריך להתייחס לנושאים לאומיים.

אליהו גבאי: תעסוקה במדינת ישראל, זה לא דבר שאפשר למחוק אותו ככה.

משה כחלון: בטח לא באזור הצפון.

אליהו גבאי: לא באזור הצפון מוכה האבטלה.

אליהו גבאי: כאשר אנחנו צועקים להקים עוד מפעל כדי להעסיק אנשים אז פתאום אנחנו באים ומאפשרים להפסיק מפעל.

אליהו גבאי: אני מציע שנשמע את הנוגעים בעניין.

אליהו גבאי: שיקול הדעת שלנו יהיה שיקול ענייני יותר.

אליהו גבאי: צריך להתייחס מאוד מאוד ברצינות לתעסוקתם של אנשים, למטה לחמם של אנשים, ולא בהינף יד של הוראות שעה לבטל אותם.

אליהו גבאי: זה נכון שנקבעו הוראות, נכון שלא עמדו בהם, זה קורה, אז בואו נבדוק ונשמע.

דוד טל: יש לי שאלה לבעלי מפעל אמפא.

משה כחלון: מנכ"ל אמפא אני רוצה שתיתן לנו סקירה מדוע לא נערכתם במשך השנתיים ומה התכניות שלכם אם תקלו את הדחייה.

דוד טל: מה יקרה אם לא נאשר את התקנות האלה?

דוד טל: האם תפקידו לייצר מקררים ברמת יעילות גבוהה?

פטריק אדרי: אני פטריק אדרי ואני מאמפא מוצרי צריכה בע"מ.

פטריק אדרי: אנחנו כבר לא מייצרים היום מהסיבה הפשוטה כי בדרך כלל כשעושים שינוי בתקנות שמשפיעים על הייצור, נותנים הזדמנות לנקות את המלאי.

פטריק אדרי: פה אמרו שביום אחד מתחילים לייצר על פי תקנות אנרגיות חדשות שמחמירות.

דוד טל: זה לא ביום אחד, נתנו לכם זמן.

פטריק אדרי: אני מדבר על הנקודה הזאת, אני לא מדבר על שנתיים קודם.

פטריק אדרי: אני אציג את זה בצורה אחרת.

פטריק אדרי: כשאתה אומר לי שהחל מ- 1.1.2007 אני צריך לייצר לפי תקנה חדשה, זה אומר שמבחינתי כבר כמה חודשים לפני זה אני מחויב לתקנה החדשה, במיוחד כשאין לי זמן, כמו במזגנים, לנקות את המלאי.

לאה ורון: אם אני זוכרת נכון, למזגנים ניתנה דחייה על ידי ועדת הכלכלה.

פטריק אדרי: אני אסביר למה ניתנה דחייה למזגנים ולא למקררים.

דוד טל: סליחה שאני מעיר לך.

דוד טל: אתה מטעה בדברים שלך את חבר הכנסת, שלא מכירים את התקנות הקודמות.

דוד טל: היה לכם זמן לנסות היערך לזה ולנקות את המלאי, כדבריך.

פטריק אדרי: אמרתי דבר פשוט.

פטריק אדרי: היו שנתיים, לפי התקנות, לעבור למקדם יעילות אנרגטית אחר.

פטריק אדרי: במקומות אחרים שעוברים ממקדם למקדם אומרים החל מנקודת זמן מסוימת נותנים לך עוד זמן להתארגנות נוסף כדי לנקות את המלאים הקיימים.

פטריק אדרי: למשל, כשעברו מגז שחור לגז ירוק, אז נתנו זמן לנכות את המלאים הקיימים.

דוד טל: אתה מתכוון למקומות אחרים בעולם?

פטריק אדרי: בארץ.

פטריק אדרי: אני רוצה להתייחס לרושם שנוצר כאילו שישבנו ולא עשינו שום דבר.

פטריק אדרי: היום נמצא במכון התקנים אב טיפוס של מקרר עם פיקוד אלקטרוני אחר, עם פיקוד אלקטרוני לעומת פיקוד מכאני, עם בידודים משופרים, שעבר כנראה את התקנות.

פטריק אדרי: אני אומר עבר כנראה, כי לפי המקדמים שיצאו במכון התקנים זה עבר, אבל את האישור מקבלים ממשרד התשתיות ואת זה עדיין אין לנו.

פטריק אדרי: הבעיה היא, שמאותו אב טיפוס נדרש פרק זמן כדי להפוך את זה לייצור סדרתי ולהשליך את אותו אב טיפוס על כל אותם 18 דגמים שמייצרים במפעל.

פטריק אדרי: לזה אנחנו צריכים את הזמן.

פטריק אדרי: קודם כל, המפעל כן עשה.

פטריק אדרי: עכשיו לגבי הרקע.

פטריק אדרי: כשנערך הדיון בתקנות האלה, לפני למעלה משנתיים, המפעל היה בתפעול של חברה אחרת, שלה יש עסק של מזגנים, שזה העסק העיקרי שלה.

פטריק אדרי: בעצם הם שמו את כל יהבם על מזגנים.

פטריק אדרי: אנחנו קיבלנו את המפעל הזה לתפעולנו בסוף שנת 2005.

פטריק אדרי: מאחר ובאותה תקופה היה רק מפעל מקררים אחד בארץ, לא היה למעשה פה למפעל המקררים.

פטריק אדרי: למרות זאת, אני חושב שבמה

פטריק אדרי: לך התקופה הזאת – אתם חייבים להבין, המפעל שלנו מייצר כ-2000 מקררים בחודש לעומת הגדולים בעולם שמייצרים כ- 6,000 מקררים ביום.

משה כחלון: כמה מקררים נמכרים בארץ?

פטריק אדרי: אני מעריך שמעל 250,000.

משה כחלון: זה בערך 7%-8%.

יצחק וקנין: ליבואנים זה לא קריטי.

פטריק אדרי: מה שחייבים להבין, ואם תרצו אני אתן רקע מה נעשה במקומות אחרים בעולם.

פטריק אדרי: למשל, יש תכנית "STAR ENERGY" בארצות הברית.

פטריק אדרי: זאת תכנית שהיא וולונטרית, ללא התערבות המחוקק.

פטריק אדרי: היא יצרה תמריצים.

פטריק אדרי: היא סמכה על העדפות הצרכן שיבוא ויעדיף את המוצרים עם התכונות האנרגטיות היותר טובות.

משה כחלון: פטריק, אני יכול לעזור לך?

משה כחלון: יש פה קושי, יש פה בעיה משפטית, יש פה התלבטויות והתחבטויות, גם מבחינה ציבורית, גם מבחינה ערכית, גם מבחינה משפטית.

משה כחלון: קודם כל הם נותנים העדפה למפעל שלך.

משה כחלון: מוסרים פה מסר שהוא לא חינוכי במיוחד, שממשלה או כנסת מחליטה על משהו ואתם לא עומדים.

משה כחלון: בואו נניח כרגע את הכל בצד.

משה כחלון: אם יש דבר שכרגע מעניין את חברי הכנסת זה החלק של העובדים.

משה כחלון: אני אומר לך חד משמעית, רק העובדים מעניינים אותנו.

משה כחלון: לכן, אני מציע לך, תגיד לנו מה הולך להיות עם העובדים ועם המפעל.

משה כחלון: יכול להיות שבעוד שנתיים תמכרו את המפעל ותמכרו את זה כנדל"ן ותפתחו שם פאואר סנטר.

פטריק אדרי: הנדל"ן לא שלנו.

משה כחלון: אני שואל, על מנת להבין, ועל מנת שחברי הכנסת יוכלו לשקול.

משה כחלון: בנושאים משפטיים קשה לך לשכנע, נושא ערכי ציבורי גם קשה.

משה כחלון: בוא תגיד לנו מה התכניות של המפעל הזה?

משה כחלון: איך אתם רואים אותו במהלך שנה שנתיים הקרובות ובעשר השנים הקרובות?

פטריק אדרי: בסך הכל הכללי למפעל יש ערך רגשי מבחינתנו.

פטריק אדרי: הבסיס שלו זה אמקור שנוסד ב-1939.

פטריק אדרי: כולם זוכרים שבשנות החמישים והשישים חיכו חצי שנה למקרר של אמקור ויודעים מה זה מקרר של אמקור.

פטריק אדרי: בסך הכל הכללי אני רוצה להגיד שגם בכובע השני שלנו אנחנו יבואנים.

פטריק אדרי: למרות שאנחנו יבואנים, אין לנו בעיה, כבעלים, לזנוח את המפעל הזה.

פטריק אדרי: אנחנו מייבאים מסין ומעוד כל מיני מקומות.

פטריק אדרי: אין לנו שום בעיה לוותר על הנתח הזה, להעביר את המכונות ואת הידע לסין ולייצר בסין.

פטריק אדרי: למרות זאת, אנחנו חושבים שלמקרר שלנו יש ערך מוסף.

פטריק אדרי: אנחנו רוצים להמשיך לייצר מקררים בארץ הזאת.

פטריק אדרי: לצורך זה התאגדנו עם קריסטל.

פטריק אדרי: אנחנו מחברים שתי פעילויות ואני מאמין שתראו את הדגמים החדשים החל משנה הבאה.

פטריק אדרי: יהיו פה דגמים יפהפיים של מקררים.

פטריק אדרי: אתם צריכים להבין שכל שינוי כמו מעבר מפיקוד מכאני לפיקוד אלקטרוני, זאת השקעה של מאות אלפי דולרים, שמועמסת על מספר קטן יחסית של מקררים וזה מייקר את המקרר.

פטריק אדרי: המפעל מפרנס כ-300 משפחות.

פטריק אדרי: זה המפעל עצמו, המצבעה, כל אנשי ההסעות, אנשי הקייטרינג וכל הספקים שנמצאים בצפון.

פטריק אדרי: כל אלה זה עוד אבן שנופלת.

משה כחלון: בעוד שלוש שנים יהיה מפעל?

פטריק אדרי: אני מאמין שכן.

פטריק אדרי: אני מאמין שגם יהיה לנו מפעל ויהיה לנו מקרר שיעמוד בסטנדרטים.

דוד טל: היום אתם מייבאים מקררים עם רמת יעילות גבוהה?

פטריק אדרי: היום אנחנו מייבאים מקררים ברמת יעילות גבוהה.

דוד טל: כולם?

פטריק אדרי: אני חושב.

פטריק אדרי: אני לא רוצה להתחייב.

פטריק אדרי: אולי יש דגם אחד שהפסקנו לייבא אותו.

עוזי מרדכי: ביום 15.11 פניתי למשרד התשתיות והצגתי לעו"ד זאב גרוס את המצוקה שבפניה אנחנו עומדים: עם כניסתה של השלב הבא של המדרגה ב-1.1.2007, המשמעות היא סגירת המפעל ושליחת כל העובדים הביתה.

עוזי מרדכי: ישנו גם מכתב שכתב יו"ר ועד העובדים בנושא הזה.

עוזי מרדכי: הוא יושב פה ואולי ירצה להציג את הדברים.

עוזי מרדכי: משרד התשתיות נענה לפנייתנו וזימן אותנו לישיבה ממש מהיום למחר.

עוזי מרדכי: בפגישה הצגנו לראשי המשרד את הבעייתיות.

עוזי מרדכי: לא יצאנו משם כל כך אופטימיים, אבל בסופו של דבר אנחנו נמצאים פה היום ועומדת בפניכם התקנה או הוראת השעה, שהמשמעות שלה היא הצלת המפעל.

עוזי מרדכי: הדבר הזה הוא לא דבר של מה בכך.

עוזי מרדכי: כדי להגיע למצב הזה ישנה התחייבות מפורשת בתוך התקנה של תכנית ההתייעלות.

עוזי מרדכי: זה גם היה התנאי שהציג לנו בפגישה משרד התשתיות.

עוזי מרדכי: המפעל עשה את כל המאמצים כדי לגבש תכנית התייעלות לעמידה בדרישות השלב הבא של התקנה.

עוזי מרדכי: המפעל עשה את כל המאמצים הנדרשים וגיבש תכנית כזאת, שיש לה משמעות כספית מרחיקת לכת עבור המפעל, סדר גודל של רבע מיליון דולר כדי לעמוד בדרישת התקנה.

עוזי מרדכי: העניין, כפי שהציג מר אדרי, אנחנו לא יכולים לעשות את זה מהיום למחר, במיוחד כאשר נתח השוק הוא כל כך קטן ולא משמעותי ולכן נדרש זמן שעליו ניתן יהיה לפרוס את ההשקעה הזאת.

עוזי מרדכי: אני רוצה לומר שההתחייבות הזאת היא התחייבות כבדת משקל.

עוזי מרדכי: אנחנו נמצאים פה משום שאנחנו רוצים לעמוד בדרישות התקנה.

דוד טל: למה ההתחייבות היא כבדת משקל?

עוזי מרדכי: בגלל ההשקעות הכספיות העומדות מאחוריה.

עוזי מרדכי: כאשר נתח השוק הוא כל כך קטן, ברור שישנו קושי לשים את זה על כמות כל כך קטנה של מקררים שנמכרים.

דוד טל: אתה מבין מה המשק הישראלי יחסוך אם תנווט את זה למה שמשרד האנרגיה בעצם ביקש לרמת יעילות כל כך גבוהה?

דוד טל: כמה חשמל האזרחים יחסכו?

דוד טל: אתם אולי תוציאו רבע מיליון שקל, אבל אם אתה עושה שיקלול כללי של כלל אזרחים שמשתמשים במקררים עם רמת יעילות גבוהה, הם יחסכו הרבה מאוד חשמל, ישלמו פחות כסף, המשק הישראלי ירוויח.

דוד טל: צריך לראות זה מול זה.

עוזי מרדכי: הדברים האלה מובנים לי ואנחנו בהחלט הולכים לכיוון הזה של התייעלות אנרגטית על פי דרישות התקנה.

עוזי מרדכי: יחד עם זאת אני לא חושב שזה ייראה כל כך טוב אם פה תצא החלטה שהמשמעות שלה סגירת המפעל ושליחת כל העובדים הביתה.

דוד טל: אנחנו לא מחליטים לסגור מפעל, אדוני.

דוד טל: אל תהלך עלינו אימים, עם כל הכבוד הראוי.

דוד טל: אם אנחנו נחליט, אני לא רואה שיש רוב לזה, אבל אם יחליטו, יחליטו לדחות את התקנות הללו.

דוד טל: מה ההשלכה של זה והתוצאה של זה?

דוד טל: אני לא יודע, אתם אומרים.

דוד טל: אל תהלך אימים על האנשים.

פטריק אדרי: לנו כבר יש אב טיפוס.

פטריק אדרי: אנחנו צריכים את פרק הזמן.

פטריק אדרי: תבין, מה שמפעל גדול יכול לעשות, לנו לוקח יותר זמן.

פטריק אדרי: אנחנו לא מבקשים תמיכה ממשלתית, לא מבקשים מענקים - מבקשים זמן.

יוסף טמלר: איגוד לשכות המסחר פנה למשרד התשתיות לא בחודש נובמבר אלא בחודש יולי והעלינו את הנושא של התקנות.

זאב גרוס: בעניין אחר.

יוסף טמלר: ביקשנו להתאים את התקנות בארץ למה שמקובל בעולם.

יוסף טמלר: התקן היום בארץ הוא התקן הבינלאומי.

יוסף טמלר: קיבלנו דחייה.

אתי בנדלר: קיבלתם תשובה שלילית.

יוסף טמלר: נכון.

יוסף טמלר: ביקשנו לדחות את תוקף התקנות ולא לעשות הוראת שעה ודחו את בקשתנו.

יוסף טמלר: היינו בהידברות עם התעשיינים והבנו שהולכים לעשות את זה באופן שווה לתעשייה המקומית וגם ליבוא.

יוסף טמלר: לא יכול להיות שני דינים במדינת ישראל.

יוסף טמלר: אני לא רוצה לחזור על הדברים של אוריאל לין.

יוסף טמלר: מאחר והנושא הפך להיות משפטי אני אבקש מעורכת הדין רבינוביץ להסביר.

יוסף טמלר: שוש רבינוביץ: רציתי להבהיר שאנחנו בכלל לא נגד הוראת השעה.

יוסף טמלר: להפך, אנחנו מבקשים להרחיב אותה שהיא גם תחול על היבואנים.

יוסף טמלר: דיברנו מבחינה משפטית על אבחנה מוצדקת, אבחנה רלוונטית או לא - - -

משה כחלון: עורכת הדין רבינוביץ יש את המושג משתמע.

משה כחלון: מכירה אותו?

שוש רבינוביץ: בכל זאת, גם כתוב: "שיקולים מוצדקים".

שוש רבינוביץ: כל הבעיה של ההיערכות זה גם בעיה של היבואנים.

שוש רבינוביץ: אם הדחייה תהיה רק לגבי אלה שמייצרים בארץ, התוצאה היא שתהיה פגיעה בתחרות בסופו של דבר.

שוש רבינוביץ: אם היבואנים כן צריכים לשאת בכל הנטל, שגם להם ההיערכות קשה אז גם שם יפטרו לא פחות אנשים.

משה כחלון: חשוב לי להבהיר לך שאם השר יעביר אלי תקנות שמדברות על הרחבה, נקיים דיון, נשמע את כולם ונקבל החלטות.

משה כחלון: כרגע מה שמונח על השולחן זה תקנות מסוימות.

משה כחלון: אם השר יבקש להרחיב ליבוא ולעוד כמה גופים, אין לי בעיה.

שוש רבינוביץ: המכתב גם הגיע לשר.

משה כחלון: מה שכרגע מונח על השולחן זה הייצור המקומי.

משה כחלון: הרי את יודעת שהתקנות לא מדברות על יבוא.

משה כחלון: אם יש לך משהו - - -

שוש רבינוביץ: ברגע שתאשרו את הוראת השעה הזאת ייווצר העיוות.

שוש רבינוביץ: סעיף 2 של התקנות עצמן, מקורות אנרגיה, מדברים גם על יבוא וגם על ייצור.

שוש רבינוביץ: פתאום כאן, בהוראת השעה רק על היצור.

דרורה ליפשיץ: כדאי שנחדד לעצמנו אם מדובר באבחנה או באפליה.

דרורה ליפשיץ: אם התקנות האלה לא מאושרות, מה קורה מבחינת היבואנים מחר בבוקר?

דרורה ליפשיץ: הם ממשיכים כרגיל.

דרורה ליפשיץ: שמענו מהיצרנים שמבחינתם המפעל ייסגר.

דרורה ליפשיץ: אני שואלת מבחינת היבואנים מה יקרה ב-1 בינואר?

דרורה ליפשיץ: לכן מדובר כאן באבחנה ולא באפליה.

גלי גרוס: אני ממשרד המשפטים.

גלי גרוס: אין ספק שעולות כאן שאלות משפטיות ונדרשת בדיקה משפטית של התקנות.

גלי גרוס: אנחנו, כמשרד המשפים, לא בדקנו את התקנות.

גלי גרוס: קרתה תקלה והן לא הגיעו אלינו.

גלי גרוס: גם לא בדקנו את טענת האפליה.

גלי גרוס: בהמשך לזה, אין לנו עמדה לכאן ולכאן.

גלי גרוס: ככל שתידרש בדיקה על ידנו, אנחנו מוכנים לבדוק.

דוד טל: זה יעמוד במבחן בג"ץ?

דוד טל: גלי גרוס: לא בדקתי, ולכן אני לא יודעת.

משה כחלון: כמה זמן דרוש לך?

דוד טל: למה לא הכנתם שיעורים?

גלי גרוס: הסברתי שרק אתמול בלילה קיבלנו.

דוד טל: אין לי טענות באופן אישי אלא למערכת עצמה.

דוד טל: המערכת מגיעה לכאן היא צריכה להכין שיעורי בית.

גלי גרוס: קרתה תקלה, והדברים האלה קורים.

אתי בנדלר: אני רק רוצה להביא לידיעתך שכשקיבלתי את התקנות, מייד פניתי למשרד התשתיות הלאומיות וביקשתי לברר את הנושא הזה ולהמציא לנו בסיס עובדתי שיאפשר לגבש חוות דעת על בסיס התשתית הזאת.

דן למפרט: אני מייצג את איגוד לשכות המסחר.

דן למפרט: אני איש טכני.

דן למפרט: ההצעה שלי לדחות את המדרגה הזאת בשנתיים.

דן למפרט: להקים ועדת מומחים מכל הסקטורים ומומחים.

דוד טל: למה לדחות לשנתיים?

דן למפרט: השאלה טובה ואני אגיד לך למה.

דן למפרט: האירופאים תיקנו את התקנה שעליה מתבססת התקנה הישראלית לפני 12 שנים.

דן למפרט: זה התבסס על הערכות.

דן למפרט: לאחר שהם צברו ניסיון יש להם כיום מדיניות אמפיריות ועל בסיס זה הם עשו רביזיה לתקנה.

דן למפרט: היום התקנה האירופאית היא לאחר רביזיה.

דן למפרט: אנחנו פנינו למרד התשתיות הלאומיות בחודש יולי ואמרנו שהיות והתקנה הישראלית מבוססת על האירופאית, בואו תקבלו גם את הרביזיה.

דן למפרט: ישבנו אצל מר נמירובסקי והצגנו את זה וקיבלנו תשובה שנכון שזה עבר רביזיה אבל היות וזה קצת מקל אז הם לא מוכנים לקבל את זה.

דן למפרט: דרך אגב, אני ישבתי בוועדות מומחים שעשו את התקן הישראלי למקררים.

דן למפרט: אני חבר בוועדה הזאת מ-1982.

דן למפרט: ברוב עוונותיי אני חבר גם בוועדות מומחים שעשו את התקנים למדיחי כלים ולמכונות כביסה.

דן למפרט: שם משרד התשתיות הלאומיות ביקש להכניס את זה לתקן וזה אכן נכנס.

דן למפרט: משרד התקנים אוכף את זה.

דן למפרט: פה במקררים, במקום לבקש להכניס את זה לתקן, הם הוציאו את זה בתקנה.

דן למפרט: דרך אגב, הופיע נציג שלהם בוועדה הטכנית והוא ביקש לקבל את זה עד הוק.

דן למפרט: אמרו לו: "אנחנו לא מקבלים את זה עד הוק כי צריך וועדת מומחים שתשב ותבדוק".

דן למפרט: לסיכום.

דן למפרט: אני מציע, התקנה הזאת מחמירה עם כולם.

דן למפרט: תנאי האקלים בארץ שונים מאלה שבאירופה.

דן למפרט: טמפרטורת הסביבה בארץ היא שונה.

דן למפרט: הרגלי הצריכה בארץ הם שונים, גודל המקררים - - -

משה כחלון: אמרת שיש לך הצעה.

דן למפרט: ההצעה היא לדחות את המדרגה בשנתיים לגבי כולם.

דן למפרט: לכנס ועדת מומחים שתשב על כל הנושא.

שבתאי מיכאלי: אני היועץ המשפטי של אמפא.

שבתאי מיכאלי: לעניין האבחנה המותרת רק רציתי לומר שגם אגוד לשכות המסחר לא אומר: "אנחנו נפגעים מהוראת השעה הזאת".

שבתאי מיכאלי: אין פה פגיעה באף אחד.

שבתאי מיכאלי: לכן הם רק אומרים: "אנחנו רוצים שתרחיבו את זה גם אלינו, כי גם אנחנו רוצים ליהנות מזה".

שבתאי מיכאלי: חשוב לי להדגיש שיש פה אבחנה ברורה מאינטרסים שהשר שקל ובדק אותם.

שבתאי מיכאלי: מבחינת האינטרסים והמאזן, אף אחד לא אומר שצריך לסגור את המפעל, כולם חושבים שזה ערך חשוב ומקודש שצריך לקדם אותו.

משה כחלון: תודה רבה, הדברים ברורים.

משה כחלון: לנו נותר רק לקבל את חוות דעת של המשרד המשפטים.

משה כחלון: עורכת דין גרוס, אני מבקש ממך חוות דעת של משרד המשפטים עד יום ראשון הבא, כדי שנוכל ביום שני או שלישי לקיים את ההצבעה.

משה כחלון: אני כבר מודיע כאן שהדיון הבא יהיה רק קבלת חוות הדעת.

משה כחלון: יכול להיות שהממשלה תצטרך להגן על זה בבג"ץ.

אתי בנדלר: גם אנחנו, אדוני היושב ראש.

משה כחלון: נכון, גם הוועדה וגם משרד המשפטים.

משה כחלון: אחרי שנקבל את חוות הדעת נקבל החלטה איך אנחנו מתייחסים לזה.

משה כחלון: על כל פנים, דיון מקצועי לא יתקיים יותר.

משה כחלון: מבחינתי הדיון מוצה.

משה כחלון: חברי הכנסת אמרו את הדברים שלהם, גם נציגי המפעל, לשכות המסחר, משרד התשתיות הלאומיות, כל הגורמים השמיעו את דבריהם.

משה כחלון: בשבוע הבא נקיים דיון קצר והצבעה.

משה כחלון: הישיבה נעולה, תודה רבה.